# 第二次世界大戰

二戰諸國之對壘，表諸動畫，次第而易，世變之亟也可見
綠者同盟國（不計蘇聯），靛者蘇聯，橘者軸心國，灰者中立國也
**第二次世界大戰**，略名**二戰**。舉世皆戰也，而分同盟、軸心二陣，用相對壘。同盟國者，中、美、英、法、蘇暨諸盟邦也；軸心國者，德、義、日及其僕從也。合縱連橫，干戈遍於寰宇。日軍猾夏，奉天、盧溝事變，中土烽煙遂起；西元一九三九年，德國突襲波蘭，歐陸兵禍乃開。戰事初啟，軸心之勢如破竹。四〇年，德軍席捲西歐，法蘭西旋即敗降。翌年，復東進以侵蘇聯。歲末，日本襲珍珠港，太平洋烽火驟起，美國遂宣戰，寰宇盡陷兵燹。四二年，同盟諸國立《聯合國宣言》，誓共擊之，自是攻守之勢漸易。及至中途島、斯大林格勒諸役，盟軍始挫其鋒，轉守為攻。四四年，師渡諾曼第，西歐光復。翌年五月，英美佔德西，蘇軍克柏林，德意志伏，歐戰遂休。然日本仍頑抗于東隅。是年八月，美國投原子之彈於廣島、長崎；蘇聯出師滿洲，以潰關東軍。十五日，日本投降矣。九月二日，署名降書，二戰乃終。此間戰火綿延，環球板蕩，生民之禍，曠古未有。故萬邦厭戰，約立聯合國，所以存太平。

## 前因

西曆一九三三年春二月，德意志國會議堂有焚如之禍。時國家社會主義德意志工人黨（通稱納粹黨）執政，指為亂黨所為，遂大捕異議者，羅織成獄。自是，威柄日盛，專擅之基以立
西元一九一九年，歐戰既終，義大利爲勝；雖然，府庫虛耗，民心動搖。二一年，墨索里尼合其徒眾，建法西斯黨於米蘭。其黨人多退伍之軍士，號曰黑衫軍。明年十月，墨氏率眾三萬進逼羅馬，號清君側。王伊曼紐爾三世憚之，未發兵，反授以宰輔之職。墨氏當途，乃漸除異己，總攬大權，志在稱霸西海，克復大秦。時人稱之曰領袖。

先是，德國苦於凡爾賽之約，國人皆以為恥，怨望日深。二三年，納粹黨魁希特勒效墨氏之故智，合故將魯登道夫等於慕尼黑舉事，敗，下獄，世稱酒館之變。獄中草成《我之奮鬥》一書，用明其志。及二九年，天下蕭條，德國生計尤艱；威瑪共和，岌岌可危。希特勒乃起，倡雪恥強國之說，民趣附之，其黨遂甲於國中。三三年初，舊貴帕彭等薦之，遂拜為宰輔。

拜相未及匝月，國會夜燬。納粹黨指為共產黨人所為，乃說總統頒緊急律令，收繫異見之士，廢天下之民權。翌月，脅迫國會，通過《授權法》，許政府之不經國會而自行立法。至此，共和徒有其名矣。後號其國曰「第三帝國」。三四年，總統興登堡歿。希特勒併總統、宰輔二職為一，自號「元首」，獨攬大權。

其時日本，亦民生日蹙，武人干政。雖未遽代其政，然數以兵脅、行刺為謀，以左右國是。積弊日久，軍國之策遂定，陰圖霸業，侵掠鄰邦。自是，東亞多故矣。

## 三國侵奪

一九三七年，國民革命軍第二十九軍據守盧溝橋
日本猾夏。奪中國東北於一九三一年；翌年遣兵上海，並建滿洲國於東北。爾後復託名自治，染指華北。一九三六年十二月十二日，張學良、楊虎城囚蔣中正，號曰兵諌；俟中正允止剿共，一致抗日，乃釋之。一九三七年七月七日，盧溝橋事變起；八月，國民革命軍襲駐滬日軍，中日大戰遂啟。至一九三八年，華北、華中、華南諸地，皆陷兵燹。日本軍至華中，中國遣兵相拒，俱莫能勝。七月，日本戰蘇聯於張鼓峰；翌年五月，復戰於諾門罕，歷三月餘，未能進，蘇聯亦欲抽身，以應歐羅巴態勢；至九月，乃和。

墨索里尼、希特勒合照
一九三五年，墨氏伐衣索比亞。翌年，希氏亦進兵萊茵蘭非軍事區；德人以希氏有功，民心歸附。一九三六年德、日訂反共之約，復立約於墨氏，**柏林－羅馬軸心**底定。七月，西班牙內戰起，德、義起皆起兵助佛朗哥麾下國民軍；既克共和軍，佛氏掌國政，西國亦為軸心國之友邦。一九三八年，德意志併奧地利，復以大德意志之名，言必取捷克斯洛伐克之蘇臺德區。

時歐陸各國，懼兵事再起，尤以英、法為最。對華封禁交通，以絕日本口實；對德則行綏靖，欲免歐陸再陷烽火也。九月，英相張伯倫、法總理達拉第會希氏、墨氏，訂約慕尼黑。希氏既得遂願，翌年三月，復併捷國全境，裂為波希米亞暨摩拉維亞、斯洛伐克二國；四月，墨氏奪阿爾巴尼亞；五月德、義訂鋼鐵條約。希氏復託言保但澤德人權益，稱兵脅於波蘭。英法始行動員，並允助波蘭、羅馬尼亞、希臘諸邦，以抗德、義。然希氏以英、法必不啟釁，遣使晤蘇聯斯大林，八月訂約，謀劃波蘭。

## 歐戰再啟

一九三九年九月，希特勒檢視德師入波蘭
冬季戰爭中芬蘭守卒
一九三九年九月一日，德意志進兵波蘭，法、英暨英聯邦宣戰於德，世稱二戰之端也。十七日，蘇聯既和日本，旋西進以併波蘭。波蘭雖失全土，唯拒降於敵。同月，日本亦首攻長沙，不克。斯氏既脅愛沙尼亞、拉脫維亞、立陶宛歸附；十一月，復征芬蘭，冬季戰爭起，歷三月半，蘇軍損兵折將，方得芬蘭領土之十一。

時英吉利遣兵歐陸，然歷半年有餘，未始戰於德國，故曰「假戰」。希氏欲得軍需，既計議於蘇聯，又出師北歐。一九四〇年四月，陷丹麥；六月，降挪威。丹麥既降，英吉利遂出師冰島於五月，以免資敵。同月，英相張伯倫下野，邱吉爾代之。

## 軸心進兵

德意志閱兵於巴黎凱旋門
### 歐陸暨大西洋

法軍以馬奇諾防線為無敵屏障。同年五月，德國勢如閃電，數日，即下荷蘭、比利時暨盧森堡。法國未料德軍竟不攻防線，以戰車隊奪阿登鈔之。六月初，英軍棄重械輜重於敦刻爾克，以挽三十餘萬盟國士卒於絕境；墨氏亦宣戰於英、法，進兵法蘭西。二十二日，法國降，國土三去其二，入軸心國；僅餘南法，立維希法國。同月，蘇聯終併愛沙尼亞、拉脫維亞暨立陶宛為加盟共和國。又併羅馬尼亞巴撒拉比亞區。德、蘇國土既張，雖守約不相犯，然齟齬不斷，俱各防備。

希氏既克法國，遂勸和於英國，然邱吉爾拒之，乃擬方略，欲一舉而下英國。德傾空軍而出，戰數月，雖毀英國都城，終弗能挫人心，登陸之計頓成泡影。九月，德水師出大西洋，欲絕海運於英國。然海艦不敵英水師，旗艦俾斯麥號亦告沉沒，復遣以U型潛艇，欲竟全功。英患德潛艇之威，求援於美利堅。時美國守中立法，雖允盟軍「現購自運」，並擴美水師，迨一九四〇年九月，方許英府購美庫存驅逐艦。英軍得美艦之用，復獲美租借法案之助，終抗德師而不倒。一九四一年五月，德師備戰蘇聯，終撤空軍。

### 地中海暨北阿非利加

一九四〇年，義大利欲稱霸地中海，六月圍馬爾他、八月佔英屬索馬利蘭，至九月揮師入埃及、十月攻希臘，唯迭遭敗績。希臘戰數日，即入阿爾巴尼亞。十二月，英吉利以帝國為號，率英聯邦師擊義軍於埃及、東阿非利加；越明年初，義軍退守利比亞。英水師亦相攻義水師於塔蘭托、馬塔潘角，屢有斬獲。

德意志患義敗退，二月遂遣兵利比亞，相攻英師。至四月，德義聯師臨埃及，圍托布魯克；大英帝國連戰皆北。至三月，匈牙利、羅馬尼亞、斯洛伐克、保加利亞俱已入軸心國，德國即出師希臘、南斯拉夫，至五月佔克里特島，扶掖傀儡，以固其權於巴爾幹。唯盟國既破敘利亞、黎巴嫩，兼之沉俾斯麥號，又阻德空軍炸燬英國，士氣為之一振。

三國同盟之宣傳畫
### 亞細亞

中日之戰，既相持不下，日本遂行分治之法。一九四〇年三月，誘汪兆銘赴寧，另組中華民國國民政府，以抗渝府；八月，行三光政策於日佔區，以絕中國共產黨之援。九月，法蘭西既降德國，日本遂進兵法屬印度支那北，以堵中國之助；又入半島之南，以備戰列強。國、共兩黨，俱各猜疑，相互傾軋，至一九四一年一月，終兵刃相見，至此不復相合。

日本既侵印度支那，美利堅即禁運鐵、鋼暨機械部件之於日本。然日本既未能取蘇聯，**南進**之勢已盛，益欲得東南亞，以充帝國之資。日、蘇兩國既已止戰，遂訂中立條約於一九四一年四月，各認蒙古、滿洲國獨立；並俱各備戰於盟國、德國。中國頓失蘇援，唯憑美利堅陳納德藉租借案，建飛虎隊，以拒日空軍。

### 三國同盟、租借法案

因美利堅助英國，又禁運資材予日本，德、義、日訂三國同盟條約，以警美國，時一九四〇年九月廿七日也。**柏林－羅馬－東京軸心**，至此底定；嗣後，匈牙利、羅馬尼亞、斯洛伐克、保加利亞、克羅地亞俱入盟。一九四一年三月，美始行租借案，襄助英吉利，四月納中華民國，以抗德、日。然美國仍稱中立，以避戰火。

## 天下大亂

### 歐陸

一九四一年六月，德意志率軸心國聯師伐蘇聯，曰巴巴羅薩。欲以半年為限，速下波羅的海區、莫斯科、烏克蘭諸地，進兵蘇西，夷共產之土、滅斯拉夫民；既奪其地，更得其資材，以擊盟國也。初，蘇聯欲固守，唯德師乘夏進兵，紅軍喪師失地。德師北攻列寧格勒，南進烏克蘭，陷基輔、克里米亞暨東烏克蘭工業帶。德駐法蘭西、地中海之兵，四中徵三，以克蘇聯。七月，英吉利盟於蘇聯，共抗德意志，聯師入伊朗，保波斯不失。

十月，羅馬尼亞以軸心為號，伐烏克蘭暨波羅的海區，北圍列寧格勒，南臨塞瓦斯托波爾，更聚兵以進莫斯科。然軸心國師老兵疲，且苦於秋雨冬雪所阻，歷二月，雖幾至城下，終未能取蘇京。十一月，美利堅租借案許於蘇聯。十二月蘇聯揮師西進，拒軸心國，奪地以百公里計。唯軸心國兵鋒盛於俄羅斯中南部，欲固守以掌其地。

日本偷襲珍珠港，美水師亞利桑那號戰艦中彈燃燒
### 亞細亞暨太平洋

日本挾德意志征歐之威，脅荷屬東印度供石油，續領法屬印度支那。一九四一年七月，美、英諸國始禁扣日本資財；美利堅復禁運石油於日。時日本石油所需，十中其八，皆自美國，以脅日本退兵亞太。日府既受制於軍，更欲進兵，一舉而下西洋殖民之地，復得東南亞軍需資材，以拒盟國。十二月八日，日本擊美利堅太平洋艦隊於珍珠港，並盟於泰國，復進馬來亞、香港諸地。美、英、澳大利亞、中華民國俱宣戰於日，軸心國亦宣戰於美。

至一九四二年四月，日本、泰國幾盡得緬甸、馬來亞、荷屬東印度群島、新加坡、拉包爾諸地，盟軍盡皆披靡。五月，奪緬甸全境，陷菲律賓；帝國水師亦得勝於南海、爪哇海暨印度洋，復以空軍炸達爾文。時盟軍取勝者，唯一月中國戰日本於長沙矣。

德意志非洲軍標識
### 大西洋、北阿非利加

美利堅既宣戰於軸心國，遂益彊其海運於英吉利，以拒德國。德水師始擊美舟楫於大西洋彼岸，所賴者潛艇也。一九四二年一月，德師大舉擊英吉利於北阿非利加；至二月，英軍始拒德師於加查拉戰線。

### 聯合國共同宣言

初，希氏征蘇俄甚急，英吉利即會美利堅於一九四一年八月，訂大西洋憲章，以護諸民之權，並促列邦繁榮。日本既進兵於太平洋，一九四二年一月，美、英、蘇、中，並廿二邦暨政府，相訂聯合國共同宣言，重申大西洋憲章之要旨。蘇府雖訂約，實弗踐其言，既和日本，復邀美英相攻法蘭西，以緩東歐羅巴之急；唯美英以準備未周，未應斯氏所求。

## 兵鋒勢盡

一九四二年太平洋戰區態勢圖
### 亞細亞暨太平洋

四月，美利堅杜立德率轟炸機群空襲東京，一振軍民士氣。五月，日本欲登陸新畿內亞島巴希亞領，佔莫士比港，以斷美、澳聯繫；唯珊瑚海一役，盟國終阻日水師進兵。杜立德既襲東京，日遂謀奪中途島，計誘美利堅航空母艦來援，既欲殲太平洋艦隊大部，復佔阿留申群島，以脅美謀和。然五月，日水師符節涵義，為美利堅所悉；美師應日方略，六月大破日師於中途島海域。日航空母艦，驟失其四，戰力大折。

日更方略，欲以陸軍奪莫士比港；美利堅則欲進兵所羅門群嶼，以奪瓜達爾卡納爾島，並擊日師於拉包爾。七月，美師始進；歷二月，日撤莫士比港區之兵，聚軍固守瓜島。美、日歷殊死戰，凡六月，終逐日師。

時盟軍亦起兵緬甸：一九四二年末，攻若開邦失利，折損甚眾，翌年五月始退兵；另，編印度兵為緬甸遠征軍特種部隊，襲擾日師，四月下旬乃有所獲。

### 東歐羅巴

二戰歐羅巴戰局變化圖
時軸心國、蘇聯鏖戰於東線，既擊蘇軍於刻赤半島、哈爾科夫，復欲奪高加索油田暨庫班。六月，分南方集團軍為二，曰A、B集團軍，分兵攻頓河、高加索東南側窩瓦河域。蘇聯固守斯大林格勒；十一月德師陷之，迭遇城鎮戰。時蘇聯亦謀乘冬反攻，同月圍敵於斯城，曰天王星行動；又戰德師於熱澤夫，敗績。唯德師之勢，已成強弩之末，至翌年二月，蘇軍終奪斯大林格勒，降德師第六軍達十萬之眾，軸心國殘兵敗走。唯德、蘇同月戰於哈爾科夫，至三月，德師十折其四，終得地於庫爾斯克。

### 西歐羅巴、地中海暨北阿非利加

一九四一年十一月，盟國起兵於北阿非利加，翌年一月，克服德義佔地，曰十字軍行動。五月，英吉利奪維希法國領馬達加斯加，以絕日本之望。同月，隆美爾率德義聯師，出利比亞，逐同盟聯師退埃及；六月，軸心、同盟相持於阿拉曼，盟軍唯憑海運，以資軍需；軸心聯師終未能取埃及。八月十九日，盟國攻迪耶普於法蘭西北岸，唯敗於德師。

卅日，軸心國聯師欲再奪阿拉曼，為盟軍所拒；英師折損不菲，力援馬爾他，以為供給之地。至十月盟軍自埃及揮師西進，翌月四日，軸心國聯師大潰，棄利比亞西撤。八日，英、美聯師奪法屬北非，曰火炬行動；摩洛哥暨阿爾及利亞政府投誠。希特勒遂進兵維希法國，後者乃自毀水師於土倫港，免資德師。德意志非洲軍始自突尼西亞退卻；至一九四三年五月，盟軍陷突尼斯，非洲軍餘部皆降。

## 同盟反攻

### 亞細亞暨太平洋

一九四三年五月，盟軍戰日本於阿留申諸島。十月，擊日師於拉包爾暨鄰近諸島，以斷日本供給；十一月，攻吉爾伯特暨馬紹爾群島。至一九四四年三月末，終竟全功，又滅日據點於特魯克島。四月，盟軍攻西新畿內亞區。

一九四三年十一月，中、日戰於常德。翌年三月，日本圍英吉利於英帕爾、科西瑪；至五月，日軍折損極重，英師乘勢反擊，七月日師終不敵，敗回緬甸。十月，中、美聯師攻日本於滇西、緬北；至年末，圍日師於密支那，翌年八月復取之。一九四四年四月，日本進兵豫、湘、桂，曰一號作戰，至六月已奪河南，復進兵長沙、衡陽，國軍與之俱。

### 東歐羅巴

一九四三年春夏，東線無戰事，唯戰雲密佈。七月五日，德意志大舉出師自庫爾斯克區；唯盟軍侵西西里於七月九日，希特勒屢干戰局，蘇軍固守，以計誘殲敵，德師戰一週，終無功而退。十二日，蘇軍反攻；八月，起兵自斯摩棱斯克、第聶伯河。德師敗績，固守之計告破，蘇方士氣大振。

年末，蘇軍攻德師於列寧格勒，時列城之圍，歷二載有餘；翌年一月，終解其圍。又逐北方集團軍於波羅的海區。五月下旬，復克里米亞於烏克蘭，軸心國聯師潰退。蘇聯兵臨羅馬尼亞，方為敵聯師所拒。

開羅會議，蔣中正、羅斯福、邱吉爾合照
### 地中海、大西洋

一九四三年七月九日，同盟國聯師自北阿非利加進西西里島，戰一月，敗義軍，大搜墨索里尼。九月，盟軍兵至義大利半島，義府急請降。德意志速遣兵，圖奪義國土，又設兵以拒守，並救墨索里尼至德佔區，另立義大利社會共和國。盟軍歷數戰，至十一月中，方戰德師於冬季防線。翌年一月，盟軍屢興戰事，至六月，德師退守北方防線，四日，盟軍入羅馬。

時德潛艇空群出，戰無制限。一九四三年五月，盟軍掌新技以制潛艇，德水師攻勢終竭。

### 開羅會議、德黑蘭會議

一九四三年十一月，亞太、東歐、義大利戰事方酣。美總統富蘭克林羅斯福、邱吉爾、蔣中正議於開羅，共商戰後日國土處置。羅氏、邱氏復會斯大林於德黑蘭，議決戰略並終戰事。西方盟國許於斯氏，翌年進兵歐陸；蘇聯亦允諾，德意志敗降三月內，宣戰於日。

## 軸心敗潰

諾曼第登陸，攝於奧馬哈灘頭
### 西歐羅巴暨義大利

蘇聯屢促盟國另闢戰線，以緩東線之害。一九四四年六月六日，盟國聚陸、海、空軍合二百八十餘萬，登陸於諾曼第，其用兵之鉅，世所僅見；歷二月餘，折軍士幾近十四萬，終奪北法蘭西之地。八月十五日，盟軍又自義大利編師，進兵南法蘭西。時法民組小隊，號法國抵抗運動，暗助同盟國聯師，德師弗能抵。八月廿五日，盟軍克復巴黎，東進以驅德師；凡四月，德人迭失法國、比利時、盧森堡、荷蘭諸要地。唯九月空降荷蘭之略，盟軍敗績，遂暫止侵北德意志之計。盟軍陸師緩近德意志，與敵相持於阿登區。

同年八月，盟國另遣兵伐北義大利，至亞平寧山哥德防線，為德將凱塞林所阻，戰四月，未能克義國全境。

### 東歐羅巴

一九四四年六月廿二月，蘇聯伐德意志於白羅斯，折德師四十五萬。復進兵西烏克蘭暨東波蘭。波蘭救國軍亦起而抗德，然蘇聯弗援，德師彈壓，救國軍亡者甚眾。紅軍又圍殲德師於東羅馬尼亞，使羅國、保加利亞揭竿，入同盟國。

九月蘇師入南斯拉夫，軸心國師勢孤，共產黨鐵托領游兵抗德，其勢益雄；蘇聯又助北塞爾維亞游兵，以抗塞國傀儡。十月廿日，終復貝爾格萊德。廿九日，蘇聯大舉進兵匈牙利，至翌年二月，入布達佩斯。蘇師屢戰屢捷，唯戰芬蘭者莫能進，相持於卡累利阿地峽；至一九四四年九月，乃止戰。芬蘭退地，以復一九四〇年止戰之界。芬國旋戰德意志，翌年四月逐之。

雷伊泰島戰役，美將麥克阿瑟登萊特島
### 亞細亞暨太平洋

一九四四年六月，美利堅連戰於馬里亞納、帛琉諸地，復戰日本於菲律賓海，每攻必勝。東條英機罪己，七月乃辭日相職。美利堅同月奪塞班島，八月克關島、天寧島，乃建機場，逕遣空師擊日本土。十月美師戰日本於雷伊泰灣，重挫日水師。同月，戰於雷伊泰島，至年末，日喪師四萬九千人，終弗能抗。

同年七月，英師擊日本於東南亞，日師僅固守欽敦江區，華軍亦克復密支那。然日本連勝於豫、湘、桂：六月下長沙，八月陷衡陽，十一月再奪桂林、柳州之地；至翌月，日本南北之兵，竟得相連。國軍之潰，世所盡見，美利堅益忿於蔣氏。

## 干戈止息

### 止戈歐陸

一九四四年十二月，德師復出於阿登區，曰突出部之役，以奪安特衛普港，既止西方盟國東進，且間東、西盟國，以為緩兵之計；至翌年一月，終無功而還。十二月時，盟軍亦戰於義大利，唯久戰未能破德師。一九四五年一月，蘇聯亦自波蘭進，兵臨奧德河，陷東普魯士。四日，美、英、蘇領袖會於雅爾達，議決德意志降，則分而治之；且許蘇聯保蒙古獨立，以獲斯氏守德黑蘭之諾，宣戰於日本。

二月蘇聯入西里西亞、波美拉尼亞。西方同盟聯師亦進萊茵河域；翌月，終渡萊水，復圍德師於魯爾。四月，三路盟軍皆有進境：月初，破德師於義大利，進德國西側；十三日，蘇軍陷維也納，戰三日，兵臨柏林，希特勒固守柏林；二十五日，東、西盟國會師易北河。

時美總統羅斯福薨於四月十二日，副總統杜魯門繼職。義國游兵執墨索里尼，至二十八日，復槍決之；駐義德師遂降於翌日。三十日，蘇師佔德意志國會大樓，希氏自戕，鄧尼茨繼其位，五月七日德府草降於漢斯，八日再署降書。故雖蘇、德戰至十一日方止，仍稱歐戰勝利於八日。

廣島原爆圖
### 兵降日本

另，同年一月，美師登呂宋島，三月克復馬尼拉，以少勝多，日師屢戰屢敗，折損甚眾。殘部纷退人煙稀少處。五月，澳大利亞等部登婆羅洲，奪其油田。英、美、華亦聯師擊日本於北緬甸，至五月三日，英吉利得仰光。三月至六月，美師連克硫磺、沖繩諸島，日師唯恃其勇，終不敵美水師、火器之優。四月至六月，湘西會戰起，中國亦謀反攻。

美利堅既近日本土，復遣轟炸機群炸燬日本城鎮；又以潛艇斷其供給。七月十一日，盟國領袖會於德國波茨坦，訂波茨坦協定，以定德意志之處置，並令日本速降，以許日本保其國，其民仍得自由。日本雖敗勢已呈，仍寄望於蘇日中立條約，弗應之。八月六日，美利堅投原子彈於廣島，三日後復投彈於長崎。蘇聯亦攻滿洲於八日，敗關東軍，奪庫頁島、千島群島。十五日，日皇裕仁敕降，九月二日，日本署降書於美艦密蘇里號。二次大戰自德意志侵波蘭起，歷六載，至此方休。

## 戰後

奧斯威辛集中營，比克瑙入口
### 軍民之折

二戰凡六年，同盟、軸心交戰，槍炮之餘，俱施轟炸之術。戰火以外，復有饑、疫、屠之禍，亡者合六千萬，軍、民佔比二、四。德意志行納粹主義，因優勝劣汰之名，廣置集中營，行夷滅異族之政；猶太、斯拉夫、羅拇諸族，俱在其列。亦置納粹以為無用者於其中，計有心、智、軀殘者，以至同性戀者、共濟會眾、耶和華見證人等。營中可供役者，役之；不可者輒殺之。終納粹之政，殺猶太人有六百萬之數。日本侵華，計有南京屠殺數十萬，三光政策二百七十萬等。納粹以外，各國亦設集中營，視國際公約如無物，日本、蘇聯之集中營，奴役戰俘，竟各折盟國十之二、軸心國十之六。同盟諸國於德國紐倫堡設軍事法庭，以檢軸心國之暴行，民情激憤，黎元共誅。二戰之禍首，俱獲其罪，賊首伏誅，餘皆下獄。

聯合國大會議事堂
### 聯合國肇建

二戰為禍之烈，世人深受其害。一戰以降，諸國嘗設國際聯盟，唯美利堅弗應之，軸心國、蘇聯亦棄其盟籍。二戰時，同盟諸國訂聯合國宣言；一九四五年四至六月，諸國復會於美利堅舊金山，終訂聯合國憲章，以保天下之太平、萬民之公義。中、英、美、法、蘇，既為聯合國創設之國，亦為安全理事會常任理事國。雖冷戰之勢起，尚能避世界大戰再啟。

德意志V-2火箭之模型
### 冷戰之端

二戰之初，軸心兵鋒正盛，盟國唯互助方能拒敵；以至戰勝，復因利害故，相互傾軋。蘇聯欲擴共產主義於天下，以為共主，東歐諸國皆為其所控；美則推行「馬歇爾計劃」，金援英、法等國，企圖力保西歐，免共產革命延及己身。東、西相抗於中歐、巴爾幹，陳兵前沿，謂之鐵幕。納粹既亡，盟國則裂德意志之土，以為東德、西德；日本戰敗，盟國亦裂其侵佔之朝鮮、越南，以為北韓、南韓、北越、南越，北南雙方各列軍前線，以致交兵。冷戰之勢，復遍及天下。

### 兵工之技

二戰各國俱欲爭雄，槍炮、車輛、飛機、艦艇之利，更甚於一戰；戰術之創新，可謂空前。德意志初戰皆捷，所賴者出其不意、攻其無備；更得工技之長，多用裝甲車輛，力行迅猛，復配空師以為一體，此所謂閃電戰之義也。飛行之器既見其利，後世陸戰、海戰更得其用。德意志戰於大西洋，嘗以潛艇成群，謂之狼群，為後世所歎喟；美利堅雖折戰艦於珍珠港，唯航空母艦、潛艇得保，此亦勝日本之關鍵也，故二戰後，大艦巨炮之略漸廢。二戰每有長技之物，皆用於戰，雷達、飛彈等物，皆廣用於後世；原子彈之用，後世畏其滅世之禍，雖諸強國競相開發，終弗用之，僅相脅於冷戰也。

## 兼查

* 第一次世界大戰
* 冷戰

|  |  |
| --- | --- |
|
 | 聲音動靜，具錄於**維基共享︰第二次世界大戰** |